b'\n_START_ARTICLE_\nPlju\xc4\x8dni spoj\n_START_PARAGRAPH_\nPlju\xc4\x8dni spoj (\xc5\xbearg. plju\xc4\x8dni \xc5\xa1ant) je prelivanje venske krvi preko neventiliranega podro\xc4\x8dja plju\xc4\x8d, zaradi \xc4\x8desar se kri ne oksigenira, posledica je prime\xc5\xa1anje venske krvi arterijski krvi. Povzro\xc4\x8di lahko hipoksi\xc4\x8dno hipoksijo, pri kateri dodajanje kisika nima_NEWLINE_ve\xc4\x8djega u\xc4\x8dinka. Dodajati ga je treba  v visokih inspiratornih koncentracijah, saj se hipoksemija v arterijski krvi popravlja le na ra\xc4\x8dun fizikalno raztopljenega kisika v dobro oksigenirani krvi.\n_START_SECTION_\nVzroki\n_START_PARAGRAPH_\nPlju\xc4\x8dni spoj lahko povzro\xc4\x8di tujek, ki je dovolj majhen, da potuje skozi sapnik in zama\xc5\xa1i dihalne poti ni\xc5\xbeje v bronhialnem sistemu. Do plju\xc4\x8dnega spoja lahko pride tudi pri plju\xc4\x8dnici, pri kateri je z respiratornim epitelijem obdana povr\xc5\xa1ina zapolnjena z gnojnim eksudatom in nedostopna ventilaciji, pri bronhitisu ali bronhiolitisu, pri katerem se zaprejo dihalne poti do nekaterih plju\xc4\x8dnih me\xc5\xa1i\xc4\x8dkov, pa tudi, kadar dihalne poti zapira tumor.\n_START_SECTION_\nMehanizem\n_START_PARAGRAPH_\nPri plju\xc4\x8dnem spoju so v dolo\xc4\x8denem predelu plju\xc4\x8d plju\xc4\x8dni me\xc5\xa1i\xc4\x8dki nepredihani, vendar pa je perfuzija normalna. Posledi\xc4\x8dno je razmerje med ventilacijo in perfuzijo enako ni\xc4\x8d. Sicer se skupna alveolarna ventilacija na ravni celotnih plju\xc4\x8d ne spremeni, vendar je v prizadeten predelu ni\xc5\xbeja, posledi\xc4\x8dno pa v zdravem predelu vi\xc5\xa1ja. V zdravem predelu plju\xc4\x8d \xc5\xa1e vedno normalno poteka izmenjava plinov; ves v presnovi nastali CO\xe2\x82\x82 se odda, ves za presnovo potreben O\xe2\x82\x82 pa se privzame. V prizadetem predelu do izmenjave plinov ne pride, zato se venska kri ne oksigenira ter se prime\xc5\xa1a arterijski krvi iz predihanega predela plju\xc4\x8d.\n_START_SECTION_\nFiziolo\xc5\xa1ki spoj\n_START_PARAGRAPH_\nMinimalno vensko prime\xc5\xa1anje oziroma minimalni plju\xc4\x8dni spoj je normalen fiziolo\xc5\xa1ki pojav, saj se del venske krvi iz sr\xc4\x8dne mi\xc5\xa1ice (manj kot 1\xc2\xa0% celotne koli\xc4\x8dine) izliva v levi prekat, nekaj bronhialnih ven iz nutritivnega plju\xc4\x8dnega obtoka pa se pridru\xc5\xbei venam funkcionalnega krvnega obtoka (pribli\xc5\xbeno 1\xc2\xa0% celotne koli\xc4\x8dine krvi).'